### NN 46/2018 (18.5.2018.), Pravilnik o izmjenama i dopunama Pravilnika o normativima rada i jedinstvenim elementima vrednovanja rezultata rada u stanicama za tehnički pregled vozila

CENTAR ZA VOZILA HRVATSKE D.D. I HRVATSKI AUTOKLUB

891

Na temelju članka 273. stavka 5. Zakona o sigurnosti prometa na cestama (»Narodne novine«, broj 67/08, 48/10, 74/11, 80/13, 158/13, 92/14, 64/15 i 108/17) i rješenja Ministarstva unutarnjih poslova Republike Hrvatske broj: 511-01-72-769377-93 od 5. kolovoza 1993., Centar za vozila Hrvatske d.d. i Hrvatski autoklub donose

PRAVILNIK

O IZMJENAMA I DOPUNAMA PRAVILNIKA O NORMATIVIMA RADA I JEDINSTVENIM ELEMENTIMA VREDNOVANJA REZULTATA RADA U STANICAMA ZA TEHNIČKI PREGLED VOZILA

Članak 1.

U Pravilniku o normativima rada i jedinstvenim elementima vrednovanja rezultata rada u stanicama za tehnički pregled vozila (»Narodne novine«, broj 33/09) u članku 3. stavku 1. točke 6. – 10. mijenjaju se i glase:

»6. poslovi koji prethode registraciji i produženju važenja prometne dozvole – uvid odnosno provjera dokumentacije o uplati propisanih obveza (porez, carina, obvezno osiguranje, posebna naknada za okoliš, godišnja naknada za uporabu javnih cesta, upravna pristojba na stjecanje rabljenih motornih vozila i dr.), i naplata propisanih obveza,

7. produženje važenja prometne dozvole,

8. registracija vozila,

9. izdavanje registarskih, pokusnih i izvoznih pločica,

10. zamjena ili izdavanje nove prometne dozvole te zamjena, izdavanje ili ovjera kartona tehničke ispravnosti lake prikolice,«

Iza točke 10. dodaju se nove točke 11. i 12. koje glase:

»11.odjava vozila, poništenje registracije odnosno produženja važenja prometne dozvole, ukidanje registracije vozila,

12. izdavanje potvrda iz evidencije registriranih i označenih vozila,«.

Dosadašnja točka 11. postaje točka 13.

Članak 2.

U članku 4. stavku 2. točke 1. – 5. i 8. mijenjaju se i glase:

»1. kontrola stanja objekata, poslovnih i drugih prostorija te funkcionalnosti uređaja i opreme koja je u funkciji tehničkih pregleda,

2. kontrola nad radom nadzornika tehničke ispravnosti vozila i referenata za poslove registracije vozila u odnosu na primjenu i poštivanje zakonskih i podzakonskih propisa te općih akata koji reguliraju tehničke preglede vozila, registraciju vozila, kao i posjedovanje dopuštenja (licencije), odnosno potvrde o uspješno obavljenoj provjeri stručnosti.

3. kontrola zakonitosti i kvalitete obavljanja tehničkih pregleda vozila te propisanih procedura i dokumentacije prilikom obavljanja registracijskih postupaka,

4. kontrola pravilnosti naplate naknada za tehnički pregled i registraciju vozila te kontrola zakonitosti postupanja s financijskim sredstvima koja se s naslova javne ovlasti prikupljaju u stanicama (godišnja naknada za uporabu javnih cesta, posebna naknada za okoliš, godišnji porez na cestovna motorna vozila, upravna pristojba na stjecanje rabljenih motornih vozila i dr.) te kontrola poštivanja ugovorenih rokova uplate prikupljenih sredstava od propisanih naknada,

5. kontrola postupanja s financijskim sredstvima koja s naslova javne ovlasti predstavljaju prihod pravne osobe u čijem sastavu posluje stanica u odnosu na propisanu namjensku raspodjelu, kao i postupanja s financijskim sredstvima koja pripadaju nacionalnom programu za sigurnost prometa na cestama (Ministarstvu unutarnjih poslova) i Centru za vozila Hrvatske i Hrvatskom autoklubu,«

»8. kontrola vođenja propisane dokumentacije i evidencije u stanicama, te kontrola dostave podataka nadležnim državnim tijelima i Centru za vozila Hrvatske i Hrvatskom autoklubu,«.

Članak 3.

U članku 12. stavku 2. tablica se mijenja i glasi:

|  |  |  |  |
| --- | --- | --- | --- |
|  | POSLOVI I RADNI ZADACI | Koeficijent  složenosti  (uvjeti rada) | Osnovni  broj bodova |
| 1. | Voditelj stanice | 2,050 | 2.973 |
| 2. | Voditelj smjene u stanici | 1,885 | 2.733 |
| 3. | Voditelj administrativnih poslova | 1,857 | 2.693 |
| 4. | Nadzornik tehničke ispravnosti vozila | 1,745 | 2.530 |
| 5. | Referent za poslove registracije vozila | 1,690 | 2,451 |
| 6. | Automehaničar u stanici | 1,680 | 2.436 |
| 7. | Pomoćni poslovi (dostava i čišćenje) | 1,000 | 1.450 |

Članak 4.

U članku 18. stavku 2. riječi u zagradi »(registracijski list, prometna dozvola, knjižica vozila, naljepnica i drugi propisani obrasci)« brišu se.

Članak 5.

U članku 21. stavku 1. riječi »produljenje valjanosti« zamjenjuju se riječima »produženje važenja«, a iza riječi »pogon« dodaje se zarez i riječi »porez na cestovna motorna vozila, upravna pristojba na stjecanje rabljenih motornih vozila i dr.«

Članak 6.

Ovaj Pravilnik objavljuje se u »Narodnim novinama« i stupa na snagu osmoga dana od dana objave.

|  |  |
| --- | --- |
| I/5, broj: 1721-1/18  Zagreb, 4. svibnja 2018.  CENTAR ZA VOZILA  HRVATSKE d.d.  Predsjednik Uprave  Davorin Pavlović, dipl. ing., v. r. | Broj: 640-02/2018-2/2018-3  Zagreb, 7. svibnja 2018.  HRVATSKI AUTOKLUB  Predsjednik Upravnog odbora  Slavko Tušek, dipl. ing., v. r. |